  Виталий Пронин 1-тӥ январьысен шаерамы кутскизы жуг-жагез выль сямен утялтыны. Но юанъёс нуналмысь тросгес кылдо. Уката ик ёросъёсын. Кылсярысь, Вавож черкогуртын 48 интыын жаг бичаны чакламын. Уго чакламмыя жуг-жагез люкан инты ульча пумлэсь 200 метрлэсь палэнын медаз луы - калык, пе, кыдёке мыныны азьтэмскоз. — Вавожын улӥсьёс дасесь 500-600 метр кеме нуллыны, соин жаг люкан интыосты азьланяз кулэстыны чакласьком. Малы ке шуоно нокинлэн но свалка дорын улэмез уг поты, - шуэ Вавож муниципал кылдытэтлэн йырыз Николай Торхов. Туннэ ёросъёс понна тужгес сюлмаськытӥсь ужпум - контейнеръёс ӧвӧл. Соин калык пуйыосы люкам жуг-жагзэ нимысьтыз интые куя - бадӟым люкъёс кылдытэ. Татын мульдаос но ӧвӧл, липет но лэсьтымтэ. Малы? Жагез утялтонъя улос операторлэн ёзэз, Вавожысь «Альянс-строй» ёзэныз кивалтӥсь Андрей Кропотин валэктэ: талы уксё ӧвӧл на. Жаг бичан понна нырысетӥ платёжкаос вуозы феврале гинэ. Нош Вавож черкогуртэ гинэ 100 мульда интыяно. Котькудӥз со 5 сюрс манет котыр сылэ. Гуртъёсын мульдаос пуктыны уг чаклало. Татын жагез бичалозы «сигнальной амалъя» - нимысьтыз нуналэ чаклам дыре вуоз машина. Нош жуг-жаг Вавожын тырмыт люкаське - нуналлы быдэ Уваысь полигонэ 10 тонна мында кылем-мылемъёсты нуо. Бадӟым шугъяськон ӧй луысал, ваньмыз калык графикез чакласал ке. Тани жагез машина нуэ ӵукна 6 часысен 8 часозь. Но ваньмыз со вакытозь уг вутто кылем-мылемъёссэс поттыса. Соин та пуйыосты пуныос кыскало, жаг ульча кузя тӧлъя-буръя кошке. Калык жингыръя, ӟырдам мылкыдзэ кисьтэ, - шуэ Вавож муниципал кылдытэтлэн йырыз Николай Торхов. Вавожын улӥсьёс кышкало, тулыс мукет югдур кылдоз шуыса. Ульча кузя ветлӥсь 15 тоннаем мусоровозъёс сюресъёсты, пе, быдтозы. Уго татын котькытын асфальт ӧвӧл. Соин бадӟым машинаосты урамъёсы лэземзы уг поты. Озьыен, жаг бичан интыосты ульча пумысь кыр азе радъяны умойгес луысал. Соин матысь 2 толэзьзэ Вавожын улӥсьёсты чиданы куро - отӥяз, пе, югдур тупатскыны кулэ.Вань юанъёсъя валэктон сётозы улос операторлэн «пӧсь» телефоназ: 8-800-234-89-86 Юбер Кышно Туспуктӥз С. Долгова  